มันนี่ทูเดย์
ธนาคารธนชาต แจ้งปรับปรุงระบบชั่วคราวระหว่างเวลา 23.00 น. วันที่ 20 ก.พ. ถึงเวลา 02.00 น. วันที่ 21 ก.พ. 2559
20 ก.พ. 2559

ธนชาตแจ้งปรับปรุงระบบ
ธนาคารธนชาต แจ้งปรับปรุงระบบชั่วคราวระหว่างเวลา 23.00 น. วันที่ 20 ก.พ. ถึงเวลา 02.00 น. วันที่ 21 ก.พ. 2559 รวมเวลา 3 ชั่วโมง ซึ่งจะส่งผลกระทบแก่บริการบัตรเอทีเอ็ม บัตรเดบิตธนชาต ระบบธนชาตไอเน็ต  รวมถึงโมบายแบงก์กิ้ง หรือ IVR ไม่สามารถใช้บริการได้ชั่วคราว
เปิดสำนักวิจัยเศรษฐกิจอาเซียน+3
รายงานข่าวจากธนาคารแห่งประเทศไทย (ธปท.) เปิดเผยว่า สำนักงานวิจัยเศรษฐกิจมหภาคของภูมิภาคอาเซียน+3 (ASEAN+3 Macroeconomic Research Office : AMRO) ได้เปิดอย่างเป็นทางการในฐานะองค์กรระหว่างประเทศ เมื่อวันที่ 19 ก.พ. ที่ประเทศสิงคโปร์ โดยจะเป็นหน่วยงานอิสระที่มีหน้าที่ติดตามภาวะเศรษฐกิจ ประเมินแนวโน้ม ตลอดจนความเสี่ยงด้านเศรษฐกิจการเงิน และให้ข้อเสนอแนะเชิงนโยบายแก่ประเทศสมาชิก
ทั้งนี้ การที่ไทยเข้าร่วมเป็นสมาชิกของ AMRO นี้ จะเป็นประโยชน์อย่างยิ่ง เพราะองค์กรนี้มีหน้าที่หลักในการเฝ้าระวัง ประเมิน และรายงานต่อสมาชิกเกี่ยวกับสถานะทางเศรษฐกิจมหภาคและความมั่นคงทางการเงินของสมาชิก และไทยสามารถนำข้อมูลเหล่านี้ มาประเมินและเตรียมความพร้อมเพื่อลดความเสี่ยงที่จะเกิดวิกฤตเศรษฐกิจได้ต่อไป
แบงก์กรุงเทพเปิดตัวเพย์เมนท์ เน็ตเวิร์ก
รายงานข่าวจากธนาคารกรุงเทพ เปิดเผยว่า ธนาคารจะเปิดตัวบริษัท Thai Payment Network ในวันที่ 24 ก.พ. หลังจากที่ไทยได้มีการพัฒนาระบบการชำระเงินจนมีความก้าวหน้าและมีเสถียรภาพเทียบเท่าสากล นอกจากนี้ ธนาคารแห่งประเทศไทยได้ส่งเสริมการใช้บริการในการชำระเงินอิเล็กทรอนิกส์ เพื่อลดการใช้เงินสดให้น้อยลง ซึ่งถือเป็นพื้นฐานสำคัญที่จะขับเคลื่อนไปสู่การเป็นสังคมปราศจากเงินสด